Ir-regoli l-ġodda dwar it-Taxxa fuq il-Valur Miżjud (VAT) għax-xiri online jidħlu fis-seħħ aktar tard din il-ġimgħa* bħala parti mill-isforzi biex jiġu żgurati kundizzjonijiet aktar ekwi għan-negozji kollha, biex jiġi ssimplifikat il-kummerċ elettroniku transfruntier u biex jntroduċu trasparenza akbar għax-xerrejja tal-UE fir-rigward tal-ipprezzar u l-għażla tal-konsumatur. Is-sistema tal-VAT tal-UE ġiet aġġornata l-aħħar fl-1993 u ma żammitx il-pass maż-żieda fil-kummerċ elettroniku transfruntier li f'dawn l-aħħar snin ittrasforma s-settur tal-bejgħ bl-imnut. Il-pandemija tal-Coronavirus kompliet taċċellera l-isplużjoni tal-bejgħ bl-imnut online, u għal darb'oħra ħarġet il-ħtieġa ta' riforma biex jiġi żgurat li l-VAT dovuta fuq il-bejgħ online titħallas lill-pajjiż tal-konsumatur. Ir-regoli l-ġodda jindirizzaw ukoll il-ħtieġa li l-ħajja tiġi ssimplifikata kemm għax-xerrejja kif ukoll għall-kummerċjanti. Ir-regoli l-ġodda jidħlu fis-seħħ fl-1 ta' Lulju u se jaffettwaw lill-bejjiegħa online u s-swieq/il-pjattaformi kemm ġewwa kif ukoll barra l-UE, lill-operaturi postali u l-kurrieri, lill-amministrazzjonijiet doganali u tat-taxxa, kif ukoll lill-konsumaturi. X'qed jinbidel? Mill-1 ta' Lulju 2021, se jiddaħħlu għadd ta' bidliet fil-mod kif il-VAT tiġi imposta fuq il-bejgħ online, irrispettivament minn jekk il-konsumaturi jixtru mingħand kummerċjanti fi ħdan l-UE jew minn barra l-UE: Minflok ma jiffaċċjaw proċeduri kkumplikati f'pajjiżi oħra, huma jistgħu jirreġistraw fl-Istat Membru tagħhom stess u bil-lingwa tagħhom. Ladarba jiġi rreġistrat, il-bejjiegħ bl-imnut online jista' jinnotifika u jħallas il-VAT f'dan il-Punt Uniku ta' Servizz għall-bejgħ kollu tagħhom fl-UE permezz ta' dikjarazzjoni kull tliet xhur. Il-Punt Uniku ta' Servizz se jieħu ħsieb it-trażmissjoni tal-VAT lill-Istat Membru rispettiv. Huma bosta n-negozji barra mill-UE li diġà rreġistraw għall-Punt Uniku ta' Servizz tal-Importazzjoni, inkluż l-akbar swieq online globali. Informazzjoni ġenerali Ir-regoli attwali tal-VAT tal-UE ġew aġġornati l-aħħar fl-1993 — ħafna qabel l-era diġitali — u mhumiex adatti għall-ħtiġijiet tan-negozji, tal-konsumaturi u tal-amministrazzjonijiet f'era ta' xiri transfruntier fuq l-internet. Sadanittant, l-isplużjoni tax-xiri online biddlet il-bejgħ bl-imnut madwar id-dinja, u kompliet taċċellera aktar matul il-pandemija. Filwaqt li r-regoli l-ġodda jirrappreżentaw bidla kbira fil-mod kif in-negozji online tal-UE jindirizzaw il-ħtiġijiet tal-VAT tagħhom, dan se jġib miegħu benefiċċji kbar f'dak li jirrigwarda l-iffaċilitar tan-negozju, it-tnaqqis tal-frodi u t-titjib tal-esperjenza tal-konsumatur għax-xerrejja online fl-UE. “Mini One Stop Shop” simili għall-VAT ilu għaddej b'suċċess mill-2015 għall-bejgħ transfruntier ta' servizzi elettroniċi. L-estensjoni tiegħu għall-bejgħ online ta' oġġetti se toffri saħansitra aktar vantaġġi għall-bejjiegħa bl-imnut u għall-konsumaturi online fl-UE. Riformi simili li qed jiffunzjonaw tajjeb iddaħħlu f'ġuriżdizzjonijiet oħra bħan-Norveġja, l-Awstralja u New Zealand. Għal aktar informazzjoni Id-dettalji kollha inkluż il-pariri u l-iskedi informattivi għan-negozji u l-konsumaturi, huma disponibbli fuq is-sit web li għandna apposta. *Aġġornata fit-28/06/2021 fis-13:46